Ir-Regolament tal-Kunsill (KE) Nru 1131/94
tas-16 ta’Mejju 1994
li jemenda r-Regolament (KEE) Nru 337/75 li jistabbilixxi Ċentru Ewropew għall-Iżvilupp ta’ Taħriġ Vokazzjonali
IL-KUNSILL TA’ L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u b’mod partikolari l-Artikolu 235 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi r-rappreżentanti tal-gvernijiet ta’ l-Istati Membri, f’laqgħa f’livell ta’ Kapijiet ta’ Stat jew ta’ Gvern, meta adottaw id-Deċiżjoni tad-29 ta’ Ottubru 1993 dwar il-lokazzjoni tas-sedi ta’ ċerti korpi u dipartimenti tal-Komunità Ewropea u tal-Europol [4], adottaw ukoll dikjarazzjoni bi ftehim komuni, dwar il-lokazzjoni tas-sede taċ-Ċentru Ewropew għall-Iżvilupp tat-Taħriġ Vokazzjonali;
Billi r-Regolament tal-Kunsill (KEE) Nru 337/75 ta’ l-10 ta’ Frar 1975 li jwaqqaf Ċentru Ewropew għall-Iżvilupp tat-Taħriġ Vokazzjonali [5], għandu jkun emendat fir-rigward tas-sede taċ-Ċentru;
Billi l-aspetti tal-proposti li jikkonċernaw il-persunal taċ-Ċentru għandha ssir xi ħaġa dwarhom fi stadju ulterjuri; billi dan ir-Regolament ma jippreġudikax il-posizzjoni tal-persunal taċ-Ċentru,
ADOTTA DAN IR-REGOLAMENT:
Artikolu 1
It-tielet paragrafu ta’ l-Artikolu 1 tar-Regolament (KEE) Nru 337/75 qiegħed hawn jiġi mibdul b'dan li ġej:
"Iċ-Ċentru m’għandux jaħdem għall-profitt. Għandu jkollu s-sede tiegħu f’Tessaloniki."
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunità Ewropea.
Huwa għandu japplika mill-1 ta’ Settembru 1994.
Dan ir-Regolament għandu jorbot fl-intier tiegħu u hu applikabbli direttament fl-Istati Membri kollha.
Magħmul fi Brussel, 16 ta’ Mejju 1994.